Predkladacia správa

 	Novelou Ústavy SR vykonanou ústavným zákonom č. 90/2001 Z.z., ktorým sa mení a dopĺňa Ústava SR a ktorý nadobudol z väčšej časti účinnosť 1. júla 2001, boli zmenené aj ústavné ustanovenia týkajúce sa uzavierania medzinárodných zmlúv a ich postavenia vo vzťahu k právnemu poriadku Slovenskej republiky. Na základe uvedenej novely ústavy vydal prezident SR 29. júna 2001 rozhodnutie o prenesení právomoci dojednávať niektoré medzinárodné zmluvy, ktoré bolo vyhlásené pod č.250/2001 Z.z. V nadväznosti na ústavné zmeny a rozhodnutie prezidenta vznikla potreba aktualizovať v súčasnosti platné Zásady vlády SR pre oblasť medzinárodných zmlúv schválené uznesením vlády č.615 z 26.8.1997. Keďže sa pripravuje  zmena aj niektorých ďalších všeobecne záväzných právnych predpisov (zákon č.1/1993 Z.z. o Zbierke zákonov Slovenskej republiky v znení nesk. predp., zákon č. 350/1996 Z.z..o Rokovacom poriadku Národnej rady Slovenskej republiky) a došlo už k zmene interných predpisov orgánov štátnej správy (Smernica na prípravu a predkladanie materiálov na rokovanie vlády SR - uznesenie vlády č.512 z 13.6.2001 a zmena Legislatívnych pravidiel vlády), bol vypracovaný nový text Zásad vlády SR upravujúcich oblasť medzinárodných zmlúv (ďalej len „zásady“), ktorý zohľadňuje uvedené predpisy.

 	Medzi najvýznamnejšie zmeny patrí nová kategorizácia prezidentských zmlúv podľa článku 7 ods.4 ústavy, ktorá v praxi znamená podstatné rozšírenie okruhu zmlúv, s ktorými musí vysloviť súhlas NR SR a prezident ich musí ratifikovať. Vytvorila sa tiež osobitná kategória tzv. prednostných medzinárodných zmlúv, ktoré budú mať prednosť pred zákonmi Slovenskej republiky a sudcovia budú pri svojom rozhodovaní viazaní týmito zmluvami. O skutočnosti, či ide o prednostnú zmluvu, bude rozhodovať Národná rada SR podľa článku 86 písm. d) ústavy. Vytvorila sa tiež možnosť, aby vláda SR alebo prezident SR predložili dojednanú prezidentskú zmluvu na preskúmanie súladu s ústavou a s ústavnými zákonmi ešte pred jej predložením na rokovanie Národnej rady SR. Novou povinnosťou gestorov zmlúv bude predloženie návrhu na uzavretie každej prezidentskej zmluvy Legislatívnej rade vlády SR pred predložením na rokovanie vlády a tiež vypracovanie doložky prednosti medzinárodnej zmluvy pred zákonmi pri prednostných prezidentských zmluvách, ktorá sa bude predkladať ako súčasť materiálu na rokovanie vlády a rokovanie NR SR. K dôležitým zmenám patrí tiež povinnosť vyhlásiť zmluvu v Zbierke zákonov Slovenskej republiky najneskôr v deň nadobudnutia jej platnosti, čo si vyžaduje osobitnú úpravu postupu gestora zmluvy, MZV SR aj Ministerstva spravodlivosti SR. Zakotví sa tiež výslovne povinnosť vyhlásiť predbežné vykonávanie zmluvy najneskôr v deň začatia predbežného vykonávania zmluvy. Novou skutočnosťou je úprava vyhlasovania niektorých rozhodnutí medzinárodných orgánov a medzinárodných organizácií. Niektoré dôležité časti Metodickej inštrukcie ministra zahraničných vecí vydanej k pôvodným zásadám boli vzhľadom na ich prevažne normatívny charakter zaradené priamo do textu zásad. Prílohu č.1 zásad tvorí zoznam gestorov medzinárodných zmlúv s demonštratívnym výpočtom typických druhov zmlúv, ktoré patria do ich pôsobnosti. Gestormi zmlúv uvedenými v tejto prílohe sú len ministerstvá, keďže ústava umožnila prezidentovi prenos niektorých úkonov súvisiacich s dojednávaním zmlúv len na členov vlády. Keďže však podľa § 35 ods.4 zákona č.575/2001 Z.z. o organizácii činnosti vlády a organizácii ústrednej štátnej správy ministerstvá a ostatné ústredné orgány štátnej správy v rozsahu vymedzenej pôsobnosti zabezpečujú aj úlohy súvisiace s dojednávaním a vykonávaním medzinárodných zmlúv, s rozvojom medzištátnych vzťahov a medzinárodnej spolupráce vrátane úloh, ktoré pre Slovenskú republiku vyplývajú z medzinárodných zmlúv, ako aj z jej členstva v medzinárodných organizáciách, na príprave zmlúv sa budú naďalej podieľať aj ostatné ústredné orgány štátnej správy, na čele ktorých nie je člen vlády. 
Prílohu č.2 k zásadám tvoria vzory niektorých dôležitých písomností k zásadám, najmä uznesení vlády SR a uznesení NR SR.
 	 
 	Vláda navrhovaným uznesením schváli predložené zásady a uloží ministrovi zahraničných vecí povinnosť informovať prezidenta SR, predsedu NR SR, predsedu Ústavného súdu SR a všetkých členov vlády a ostatných predsedov ústredných orgánov štátnej správy o schválených zásadách a zverejní ich na internetovej stránke MZV SR. 

 	Podľa nového ustanovenia článku 119 písm. g) ústavy vláda rozhoduje v zbore o súhlase s prenesením dojednávania medzinárodných zmlúv podľa čl. 102 ods.1 písm. a) na jej jednotlivých členov. Tento prenos upravovalo už predchádzajúce rozhodnutie prezidenta SR č.205/1993 Z.z. Vláda SR svojim uznesením č.560 z 17.8.1993 súhlasila s prenosom dojednávania stanovených kategórií zmlúv na jednotlivých členov vlády. Uvedený súhlas vlády sa doteraz rovnako vzťahoval aj na nové rozhodnutie prezidenta č.250/2001 Z.z.. Vláda v tomto uznesení opätovne vysloví súhlas  s týmto prenosom.
 	
 	Návrh zásad bol v októbri 2001 predložený na pripomienkové konanie všetkým dotknutým orgánom. Vzhľadom na rozsiahle množstvo prevažne legislatívno-technických pripomienok a niekoľko zásadných pripomienok bol návrh zásad dopracovaný a prerokovaný opätovne na spoločnej porade so zástupcami dotknutých orgánov a inštitúcií, ktorá sa konala na MZV SR dňa 19.12.2001. Všetky zostávajúce pripomienky boli na tejto porade doriešené, resp. vysvetlené. Vyhodnotenie pripomienkového konania preto už nie je osobitnou súčasťou tohto materiálu.